รัฐมนตรีเกษตรฯ มุ่งสร้างความเป็นธรรมรายได้เกษตรกรไทย ให้ได้รับการดูแลความเสี่ยง ประกันรายได้ขั้นต่ำ
รัฐมนตรีเกษตรฯ มุ่งสร้างความเป็นธรรมรายได้เกษตรกรไทย ให้ได้รับการดูแลความเสี่ยง ประกันรายได้ขั้นต่ำ พร้อมย้ำต้องไม่ขาดทุนและมีกำไรไม่น้อยกว่าร้อยละ 20 - 30 จากการลงทุนเกษตรกรรม

นายกฤษฎา บุญราช รัฐมนตรีว่าการกระทรวงเกษตรและสหกรณ์ เปิดเผยถึงการเดินหน้าสร้างความเป็นธรรมทางรายได้ของเกษตรกรไทย ในการประกอบอาชีพเกษตรกรรม เบื้องต้นมีข้อสรุปว่าในการประกอบอาชีพเกษตรกร ควรได้รับการดูแลโดยมีการประกันรายได้ขั้นต่ำ ต้องไม่ขาดทุนและมีกำไรไม่น้อยกว่าร้อยละ 20 - 30 ของค่าใช้จ่ายในการลงทุนทำการเกษตร ขณะเดียวกันเกษตรกรที่เข้าร่วมโครงการต่างๆ ของรัฐบาล จะได้รับการคุ้มครองรายได้ขั้นต่ำ รวมถึงควรเพิ่มแรงจูงใจอื่นๆ อาทิ การส่งเสริมให้มีการออมระยะยาว หรือการดูแลความเสี่ยงด้านชีวิต โดยภาครัฐสนับสนุนงบประมาณบางส่วน เพื่อให้เกิดรายได้ที่เป็นธรรม ซึ่งยอมรับว่าไม่ใช่เรื่องที่ง่ายนัก เนื่องจากความหลากหลายในการบริหารจัดการการเกษตร และวิถีการครองชีพของเกษตรกร ซึ่งมีการจำแนกตามประเภทของเกษตรกรรม อาทิ การประกอบอาชีพด้านการเพาะปลูกพืช การประกอบอาชีพด้านปศุสัตว์และการประกอบอาชีพประมง แต่อย่างไรก็ตามกระทรวงเกษตรและสหกรณ์ มุ่งหวังให้เกษตรกรมีคุณภาพชีวิตที่ดียิ่งขึ้น โดยมีการรวมกลุ่มกันอย่างเข้มแข็งทั้งในรูปแบบของการทำเกษตรแบบแปลงใหญ่และสหกรณ์การเกษตร

นอกจากนี้ รัฐมนตรีว่าการกระทรวงเกษตรและสหกรณ์ กล่าวอีกว่า แผนการพัฒนาที่ชัดเจน ควบคู่ไปกับการพัฒนาเทคโนโลยีในการผลิตพืช จะทำให้เกษตรกรมีการผลิตสินค้าที่มีมาตรฐาน ตรงตามความต้องการของตลาด ซึ่งจะทำให้เกิด Smart farming และ Smart farmer ต่อไปในอนาคต